**BASES POLAS QUE SE REGULA A CONVOCATORIA DE BECAS MUNICIPAIS PARA ESTUDANTES UNIVERSITARIOS E ESTUDANTES DE CICLOS FORMATIVOS DURANTE O CURSO ESCOLAR 2020-2021**

O Concello de Silleda coñecedor da realidade actual de moitas familias do municipio e consciente da necesidade de garantir a igualdade de acceso ás ensinanzas universitarias, independentemente do lugar onde se resida e co ánimo de minorar o impacto que tales gastos supoñen na economía doméstica, establece as presentes bases que regulan a convocatoria de becas municipais para estudantes universitarios e de ciclos formativos que cursen estudos oficiais nalgún dos Campus e/ou Institucións da nosa Comunidade Autónoma, fóra do noso municipio.

**PRIMEIRA:- Obxecto.**

O obxecto das presentes Bases é a concesión de axudas para reducir os gastos dos alumnos e alumnas empadroados/as, polo menos un ano antes da publicación destas bases, no Concello de Silleda que cursen estudos universitarios ou ciclos formativos oficiais na nosa Comunidade Autónoma, fóra do noso municipio.

**SEGUNDA: - Natureza e réxime das axudas.**

1.—Estas axudas teñen a natureza de subvención de acordo co recollido no artigo 2 da Lei 38/2003, de 17 de novembro, Xeneral de Subvencións

2.—Dado o obxecto e finalidade destas axudas o procedemento de concesión tramitarase en réxime de concorrencia competitiva, para todo o mundo que cumpra as condicións, segundo orde de entrada e ata esgotar crédito.

3.—A presente convocatoria rexerase, con carácter xeral, polo disposto nas bases reguladoras, Lei 38/2003, de 17 de novembro, Xeneral de Subvencións e o seu Regulamento de desenvolvemento, aprobado por Real Decreto 887/2006, de 21 de xullo, na Lei 9/2007, de 13 de xuño, de Subvencións de Galicia(en adiante LSG) e o seu Regulamento de desenvolvemento, aprobado por Decreto 11/2009, de 8 de xaneiro (en diante RLSG) e nas Bases de execución do Orzamento Municipal para o exercicio 2020 e, supletoriamente, na Lei 39/2015, de 1 de outubro, do Procedemento Administrativo Común das Administracións Públicas e calquera outra disposición normativa que pola súa natureza puidese resultar de aplicación.

4.—A xestión destas subvencións suxeitarase aos principio de publicidade, concorrencia, transparencia, obxectividade, igualdade e non discriminación, así como a eficacia no cumprimento de obxectivos e eficiencia na asignación e utilización dos recursos públicos.

**TERCEIRA: Crédito orzamentario.**

Para as subvencións incluídas na presente convocatoria, reservarase un crédito na aplicación orzamentaria 326-48 cunha contía de 17.500 euros, este importe poderá verse incrementado ata un máximo de 20.000 euros no caso de que non se esgote a antedita partida dos vixentes orzamentos do Concello de Silleda.

**CUARTA.- Importe da axuda.**

O importe máximo da subvención por beneficiario será de 450€. Os importes se calcularán, para cada beneficiario, de xeito proporcional á renda calculada de acordo coa base quinta.

**QUINTA.- Beneficiarios/as das axudas.**

Serán beneficiarios/as aquelas persoas que cumpran os requisitos seguintes:

1.- Estudantes residentes e empadroados/as no municipio de Silleda, polo menos un ano antes da publicación destas bases.

2. Estar matriculado/a ou ter reserva de matrícula para o curso académico 2020-2021 nas seguintes ensinanzas nun centro da nosa Comunidade Autónoma, e fóra do municipio de Silleda (sempre e cando as ensinanzas que se cursen non se impartan en centros do noso municipio):

a. Ensinanzas universitarias (quedan excluídos os estudos de máster, posgrado e doutoramento)

b. Formación profesional (grao medio ou superior)

c. Ensinanzas artísticas superiores

d. Bacharelato

3. Non estar incurso nas prohibicións para obter a condición de beneficiario, recollidas no artigo 10 da Lei 9/2007, do 13 de xuño, de subvencións de Galicia. Non atoparse incursas en ningunha das circunstancias recollidas no artigo 13.2 e 13.3 da Lei 38/2003, de 17 de novembro, Xeneral de Subvencións, e en particular, estar ao corrente no cumprimento das súas obrigacións tributarias coa Facenda estatal (AEAT) e coa Tesouraría Xeral da Seguridade Social (TGSS). Este requisito debe cumprirse desde a data de presentación da solicitude até a data do pago da subvención, no seu caso.

Non ter débeda algunha pendente co Concello de Silleda. Este requisito debe cumprirse desde a data de presentación da solicitude até a data do pago da subvención, no seu caso.

4.- Renda Familiar

Ter unha renda per cápita familiar igual ou inferior a 10.000 euros. Para a determinación da renda per cápita familiar terase en conta o disposto no punto seguinte.

Cálculo da renda familiar. Obterase por agregación das rendas de cada un dos membros da unidade familiar que obtiveran ingresos de calquera natureza de conformidade coa normativa que regula o imposto sobre a renda das persoas físicas. Membros computables da unidade familiar:

1. A/O solicitante.
2. Os proxenitores (nai/pai, titor/a)
3. Os irmáns solteiros e menores de 25 anos e que convivan no domicilio familiar a 31 de decembro de 2019 ou de maior idade, cando se trate de persoas con discapacidade.
4. Os ascendentes dos pais que xustifiquen a súa residencia no mesmo domicilio que os anteriores co certificado municipal correspondente.
5. En caso de divorcio ou separación legal dos pais non se considerará membro computable aquel deles que non conviva co solicitante, salvo no caso de custodia compartida. Terá tamén a consideración de membro computable o novo cónxuxe ou persoa unida por análoga relación, así as súas rendas incluiranse no cómputo da renda familiar.

Os membros da unidade familiar que presentaran declaración do imposto sobre a renda de 2019, a efectos de cálculo da renda per cápita familiar sumaranse a base impoñible xeral e base impoñible de aforro e o resultado dividirase entre os membros da unidade familiar

No caso de non presentar declaración, teranse en conta os ingresos netos de todos os membros computables da unidade familiar.

**SEXTA.- Solicitudes e prazo de presentación.**

As solicitudes para participar na convocatoria presentaranse nun prazo 15 días a contar desde o día seguinte ao da publicación das presentes bases, a través do modelo Anexo I coa documentación complementaria esixida na base sexta, no Rexistro Xeral Municipal en horario de luns a venres de 9:00 a 14:00 h ou ben a través da sede electrónica do Concello de Silleda.

**SÉTIMA.- Documentación a entregar.**

Os/As solicitantes deben presentar a súa instancia segundo modelo normalizado (anexo 1), á cal deberán achegar cos seguintes documentos:

1º.- Fotocopia do DNI do solicitante.

2º.- Fotocopia da matrícula do curso escolar en curso ou na súa falta certificado acreditativo expedido pola secretaría do centro.

Tratándose de alumnos que van matricularse trala convocatoria de setembro, bastará con que acompañen declaración xurada da súa intención de matricularse, debidamente subscrita polo alumno/a ou o seu/súa representante legal, sendo necesario que antes do día 15 de decembro presenten fotocopia do resgardo da matrícula. En caso de non remitir o documento antes da referida data considerarase que o/a interesado/a desiste da súa solicitude.

3º.- Copia da renda familiar correspondente ao exercicio 2019.

4º.- No caso de non ter presentada a declaración da renda 2019, xustificante dos ingresos netos (nóminas, certificado de empresa, certificado de pensións,…) dos membros computables da unidade familiar

5º.- Certificación bancaria da conta corrente, na que apareza como titular a/o solicitante da axuda ou, no seu caso, do/a titor/a legal do/a mesmo/a.

6º .- Volante de convivencia, da/o solicitante.

7º.- Anexo II

**OCTAVA.- Procedemento e instrución para a concesión das axudas.**

1.- O procedemento para a concesión das axudas ao transporte universitario para o curso escolar 2020-2021, rexerase polo disposto nas presentes bases e no que non estea previsto nestas estarase ao disposto na Lei 38/2003, de 17 de novembro, Xeral de Subvencións, polo RD 887/2006, de 21 de xullo polo que se aproba o regulamento da referida Lei, pola Lei 9/2007, do 13 de xuño, de subvencións de Galicia así como pola Lei 39/2015, de 1 de outubro, do Procedemento Administrativo Común das Administracións Públicas e demais normativa vixente de xeral aplicación. A concesión da subvención regulada nesta convocatoria, realizarase de acordo co establecido nos artigos 22.1 e 23 a 27 da LXS.

2.- A concesión da subvención efectuarase en réxime de concorrencia competitiva, establecéndose como criterio de valoración a renda.

3.- A instrución do procedemento dependerá da Concellería de Servizos Sociais, que realizará de oficio cantas actuacións estime necesarias para a determinación, coñecemento e comprobación dos datos en virtude dos cales debe formularse a proposta de resolución.

Nomearase unha Comisión de Valoración formada por un Presidente, un Secretario con voz pero sen voto e dous vocais. Esta Comisión de Valoración emitirá informe sobre as mesmas. En base a dito informe o Servizo instrutor formulará a proposta que, previo informe de Intervención, se someterán á aprobación pola Xunta de Goberno.

4.—A proposta será remitida á Intervención para súa fiscalización, que se realizará de Acordo co establecido nos apartados 18.1.A e 18.1.B da Resolución de 2 de xuño de 2008, da Intervención Xeral da Administración do Estado, pola que se publica o Acordo do Consello de Ministros de 30 de maio de 2008, polo que se da aplicación á previsión dos artigos 152 e 147 da Lei Xeral Orzamentaria, respecto ao exercicio da función interventora en réxime de requisitos básicos.

O control sobre o cumprimento de estar ao corrente das obrigas tributarias e coa seguridade social se realizará sobre a declaración responsable.

**NOVENA.- Resolución e notificación.**

O acordo de resolución corresponderá á Xunta de Goberno Local. Non se terán en conta outros feitos e alegacións que os presentados polos interesados, polo que dito acordo será definitivo.

O prazo máximo para resolver será antes do 31 de decembro do antedito curso escolar, aprobado pola Xunta de Goberno Local.

O acordo de resolución será publicado no taboleiro do Concello e na páxina web. Transcorrido o prazo sen que recaia resolución, entenderase desestimada a solicitude de concesión de axuda, nos termos previstos na Lei 39/2015, de 1 de outubro, do Procedemento Administrativo Común das Administracións Públicas.

**DÉCIMA.- Obrigas dos beneficiarios.**

1.- Destinar a subvencións aos fins para os que foi concedida

2.- Someterse ás actuacións de comprobación e control financeiro previstas pola vixente normativa en materia de subvencións.

3.- Proceder ao reintegro dos fondos percibidos nos supostos contemplados no artigo 37 da Lei Xeral de Subvencións, e en particular, por obter a subvención falseando as condicións requiridas para iso ou ocultando aquelas que o impediron, ou mostrar resistencia, escusa, obstrución ou negativa ás actuacións de comprobación e control financeiro prevista no artigo 14 da Lei Xeral de Subvencións.

4.- Cumprir as restantes obrigacións que detalla o artigo 14 da Lei Xeral de Subvencións e 11 da Lei 9/2007, de 13 de xuño, de Subvencións de Galicia.

**UNDÉCIMA.-Xustificación.**

Esta subvención se considera subvención concedida en atención a determinadas circunstancias no perceptor de acordo co artigo 30.7 da Lei Xeral de Subvencións, non sendo precisas xustificacións adicionais as que constan na base sexta, sen prexuízo dos controles que no seu caso se realicen.

**DUODÉCIMA.- Pago e garantías.**

O pago destas subvencións realizarase nun pago único pola totalidade do importe concedido,mediante transferencia bancaria, a partir da data da resolución de concesión, sen que sexa necesaria a constitución de garantías.

**DÉCIMO TERCEIRA.- Reintegro.**

O reintegro do importe percibido, cando cumpra, rexerase polo disposto no título II da LGS e polo título III do RLGS.

Silleda, a 1 de setembro de 2020

Ángela María Troitiño Gil

Concelleira de Educación

**ANEXO I**

**SOLICITUDE DE AXUDAS PARA TRANSPORTE UNIVERSITARIO NA COMUNIDADE AUTÓNOMA GALEGA CURSO 2020-2021**

**DATOS DO/A SOLICITANTE**

Nome e apelidos \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_DNI\_\_\_\_\_\_\_\_\_\_\_\_\_\_\_\_\_\_\_

Enderezo\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NºTeléfono/correo-e\_\_\_\_\_\_\_\_\_\_\_\_\_\_\_\_\_/\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Curso\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Centro\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**DOCUMENTACIÓN QUE SE ACHEGA**

□Renda da unidade familiar 2019

□ No caso de non presentar a declaración da renda 2019, xustificante dos ingresos netos das persoas que forman a unidade familiar (nóminas, certificado de empresa, certificado de pensións…)

□Certificación bancaria da conta corrente, na que será titular a/o beneficiaria/o da axuda ou, no seu caso, do titor legal do mesmo.

□Copia matrícula do curso escolar 2020/21 ou na súa falta certificado acreditativo da matrícula

□Copia do DNI do solicitante

□Volante de convivencia

Silleda a ……………. de…………………………………. De 2020.

Sinatura:

**ANEXO II**

**DECLARACIÓN XURADA**

Nome e apelidos \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_DNI\_\_\_\_\_\_\_\_\_\_\_\_\_\_\_\_\_\_\_ e domicilio en \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DECLARA

O/a abaixo asinante declara baixo a súa responsabilidade:

- Que a persoa solicitante asume o compromiso de destinar a subvención á finalidade prevista.

- Que a persoa solicitante non está incursa nas prohibicións para obter a condición de beneficiaria e para ser receptora do pago establecido na Lei 38/2003, de 17 de novembro, e en concreto apartados 2 e 3 do artigo 13 e o apartado 5 do artigo 34 da mesma, estando ao corrente das súas obrigas tributarias e coa seguridade social.

- Que a persoa solicitante comprométese ao cumprimento das obrigacións das persoas beneficiarias de subvencións, establecidas no artigo 14 da Lei 38/2003, de 17 de novembro.

- Que os membros da miña unidade familiar (dacordo cos membros computables tidos en conta para estas axudas):

|  |  |  |
| --- | --- | --- |
| **Nome e apelidos** | **Parentesco** | **Idade** |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |

**Silleda, a \_\_\_\_\_ de \_\_\_\_\_\_\_\_\_\_\_\_\_\_\_\_\_\_\_\_\_ de 2020**

**Sinatura**